මහනුවර ශික්ෂණ රෝහලේ හෘද උරස් ශල්‍ය ඒකකයේ විශේෂඥ ශල්‍ය වෛද්‍යවරු ඊයේ (06) සිට සැත්කම් ඇතුළු සියලු ප්‍රතිකාර අංශවලින් ඉවත්වීම නිසා හෘද සැත්කම් සඳහා පොරොත්තු ලේඛනයේ සිටින 6000ක් පමණ වන හෘද රෝගීන් ගේ ජීවිත දැඩි අනතුරකට ලක්ව ඇත.ශල්‍යකර්මවලට අමතරව සායන, රෝගීන් ඇතුළත් කිරීම, ඇතුළු සියලු අංශ අදාළ තත්ත්වය හේතුවෙන් මුළුමනින්ම අඩපණවී ඇත.ඉදිරි දිනවල පැවැත්වෙන සායන සඳහා නොපැමිණෙන ලෙස රජයේ වෛද්‍ය නිලධාරීන්ගේ සංගමයේ මහනුවර ශික්ෂණ රෝහල් ශාඛාව රෝහල් අධ්‍යක්ෂවරිය මගින් රෝගීන්ට දැනුම් දීමට පියවර ගෙන තිබේ.වයඹ, මධ්‍යම, උතුරු නැගෙනහිර, ඌව, උතුරුමැද, සබරගමුව යන පළාත් හතෙන්ම රෝගීන් මහනුවර රෝහලට පැමිණෙන අතර, හෘද රෝග අංශයෙන් දෛනිකව ප්‍රතිකාර ගැනීමට පැමිණෙන රෝගීන් සංඛ්‍යාව 400කට ආසන්නය.